《李太白画歌》
宋代·饶节

先生之气盖天下，当时流辈退百舍。醉中咳唾落珠玑，身后声名满夷夏。

青山木拱三百年，今晨乃拜先生画。乌纱之巾白纻袍，岸巾攘臂方出遨。

神游八极气自稳，冰壶玉斗霜风高。呜呼先生泰绝伦，仙风道骨语甚真。

肃然可望不可亲，悬知野鹤非鸡群。天宝之初天子逸，先生醉去不肯屈。

采石江头明月出，鼓枻酣歌志愿毕。只今遗像粉墨间，尚有英风爽毛骨。

宣州长史粉黛工，谁令写此人中龙。细看笔意有俯仰，妙处果在阿堵中。

人云此画世莫比，吴侯得之喜不寐。意侯所爱岂徒尔，亦惜真才死泥滓。

先生朽骨如可起，谁为猎之奉天子。作为文章文圣世，千秋万古诵盛美。

再拜先生泪如洗，振衣濯足吾往矣。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。